CELEX: 62019TN0514
Language: da
Date: 2019-07-18 00:00:00
Title: Sag T-514/19: Sag anlagt den 18. juli 2019 – DI mod ECB

28.10.2019   
            
            
               DA
            
            
               Den Europæiske Unions Tidende
            
            
               C 363/18
            
         
      Sag anlagt den 18. juli 2019 – DI mod ECB
      (Sag T-514/19)
      (2019/C 363/26)
      Processprog: engelsk
      
         Parter
      
      
         Sagsøger: DI (ved advokat L. Levi)
      
         Sagsøgt: Den Europæiske Centralbank (ECB)
      
         Sagsøgerens påstande
      
      
                  —
               
               
                  Annullation af afgørelsen truffet af ECB’s direktion af 7. maj 2019 om disciplinær afskedigelse uden varsel.
               
            
                  —
               
               
                  Annullation af afgørelsen truffet af ECB’s direktion den 25. juni 2019 om afslag på at genåbne den disciplinære forfølgning efter afslutningen af straffesagen.
               
            
                  —
               
               
                  Følgelig tilpligtes sagsøgte at genindsætte sagsøgeren i hans stilling pr. 11. maj 2019 med alle tilknyttede økonomiske rettigheder og med den fornødne offentlighed med henblik på at genoprette hans gode omdømme.
               
            
                  —
               
               
                  Under alle omstændigheder tilpligtes sagsøgte at betale erstatning for det ikke-økonomiske tab, sagsøgeren angiveligt har lidt, opgjort efter ret og billighed til 20 000 EUR.
               
            
                  —
               
               
                  ECB tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremført ni anbringender.
      
                  1.
               
               
                  Første anbringende om, at ophavsmanden til de anfægtede foranstaltninger manglede kompetence.
               
            
                  2.
               
               
                  Andet anbringende om tilsidesættelse af artikel 8.3.2 i ECB’s personalevedtægt. Det gøres gældende, at den disciplinære forfølgning blev iværksat, selv om det tidsmæssigt ikke var muligt.
               
            
                  3.
               
               
                  Tredje anbringende om tilsidesættelse af princippet om, at en disciplinærsag, som indledes på grundlag af en strafferetlig forseelse, skal afvente udfaldet af straffesagen, samt tilsidesættelse af princippet om god forvaltning og af omsorgspligten.
               
            
                  4.
               
               
                  Fjerde anbringende om, at disciplinærudvalget overskred dets beføjelser. Det gøres gældende, at artikel 8.3.7 i ECB’s personalevedtægt blev tilsidesat samt at der er sket tilsidesættelse af det princip om uvildighed, der er fastsat i artikel 41 i Den Europæiske Unions charter om grundlæggende rettigheder.
               
            
                  5.
               
               
                  Femte anbringende om, at der er anlagt åbenbart urigtige skøn.
               
            
                  6.
               
               
                  Sjette anbringende om tilsidesættelse af uskyldsformodningen. Det gøres gældende, at der er sket tilsidesættelse af artikel 48 i Den Europæiske Unions charter om grundlæggende rettigheder.
               
            
                  7.
               
               
                  Syvende anbringende om tilsidesættelse af princippet om, at en disciplinær forfølgning skal gennemføres inden for en rimelig frist, og tilsidesættelse af omsorgspligten.
               
            
                  8.
               
               
                  Ottende anbringende om tilsidesættelse af begrundelsespligten.
               
            
                  9.
               
               
                  Niende anbringende, som gøres gældende subsidiært, om tilsidesættelse af proportionalitetsprincippet.